钦定古今图书集成/方舆汇编/职方典/第1320卷 > 《韶州府新建公署记》宋·余靖
## 钦定古今图书集成/方舆汇编/职方典/第1320卷 > 《韶州府新建公署记》宋·余靖

“古者诸侯宫室车服，各视其命之数，故台门露寝，将
将耽耽。自秦人罢侯，汉沿魏袭，郡有守，州有牧，颂条
诏，专生杀，虑其久而固人心，必三岁而易之，修职贡
于天子。”在千里外，则递促其期，有再期而易者。故州
人视刺史如路人，刺史视公堂如传舍。民病尚不肯
疗，矧肯完葺廨宇耶？韶在番禺之北，去天子都城三
千而遥，故为远官，去留之心不固，又可知矣。皇上即
位之八年，以今尚书郎太原王君来守其土。下车之
始，纲目咸振，束黠吏以绳墨，制强宗以斧斤，威声一
驰，境内知禁。“然后险者倾，潦者平，痼者愈，魇者醒，仆
者起，昧者明。霜清物寒，日和春融，畏爱所交，衣被黔
首。”于是中诏得此内诸侯，满三载而易，从所请也。政
成事简，地居冲要，筑室卑陋，人何所瞻，不欲视廨舍
如前人之视民病也。繇是因基构，程用度，壮栋梁，丽
榱桷。山有美材，不赋于民；官有缮工，不兴其役。焕诸
侯之釆章，谨列郡之仪式。挈壶所以授朔，树戟所以
示威，乃伉高门，以备其制。分争辩讼，夙兴夜寐，外至
中堂，各有攸处，首徇公也。兔穴防奸，简书山积，虎符
领兵，器甲犀利。对峙二库，加以层楼，谨曝晾也。接贤
序宾，容豆举觯。则有东西小厅，地煖春和，百草先媚，
亭曰“探芳”，疏池酾流，一水回合，亭曰《环翠》。射侯之亭
曰《百中》，可以观德也。燕居之亭曰“清虚”，可以熙神也。
翚飞翼舒，不僭不偪，城隅一楼，景最奇绝。东溪北山，
秀在眉宇。落成之日，露袭竹柏，味饴颗珠，圆美可爱。
亭曰“甘露”，纪嘉瑞也。至于胥史分联廪储，供上风雨
之庇。修葺之工既毕，民吏趋走扶伏，固请砻石刻文，
以纪成绩。星飞一介，见辱嘉命。谨按《图经》，控扼五岭，
韶为交衢。父老相传，虞舜南巡，奏乐于此，郡因以名。
西汉置曲江县，为南海之望邑。西晋立东衡州，居湖
南之属城。齐梁为始兴郡，置内史以莅之。伪刘割据，
析其地建英、雄二州，故始兴之名，移于他郡。皇朝开国，军事民政，咸俾儒臣领之。邕、容经略，名存实亡，拟
于舜、《韶》，彼则负矣。唇齿湘江，咽喉交广，地之重也；霜
露北均，疫疠南尽，气之和也；霞变万栱，云蒸千础，丽
之广也。合是数美，为郡国最，不亦善乎！君以天圣元
年自殿中丞领银菟符，期年之间，再增秩至屯田员
外郎，则为郡之才、之政为万乘知可见矣。明道元年
十一月重建。